b'\n_START_ARTICLE_\nJohn Locke (Izgubljeni)\n_START_SECTION_\nPrije avionske nesre\xc4\x87e\n_START_PARAGRAPH_\nJohn Locke je ro\xc4\x91en 30. svibnja 1956. godine. Njegova majka, koja je u vrijeme poroda bila jo\xc5\xa1 u tinejd\xc5\xbeerskim godinama, bila je Emily Locke. \xc4\x8cak i u ranoj mladosti pokazivao je znakove visoke inteligencije. Nakon \xc5\xa1to ga je usvojila obitelj, u dobi od 5 godina posjetio ga je Richard Alpert (Nestor Carbonell) koji ga je opisao "izuzetno posebnim". Locke je tijekom godina imao niz bra\xc4\x87e i sestara, odnosno djece svojih udomitelja: Jeannie, koja je jo\xc5\xa1 kao mala umrla nakon pada; Melissa, koja ga je maltretirala i nikad imenovanog brata s kojim je Locke nekad znao igrati igru mi\xc5\xa1olovka. _NEWLINE_Godinama kasnije, tijekom rada u prodavaonici igra\xc4\x8daka, Lockea je posjetila njegova majka koja mu je rekla da je on bezgre\xc5\xa1no za\xc4\x8det. Znati\xc5\xbeeljni Locke unajmio je privatnog detektiva da prona\xc4\x91e svog oca, Anthonyja Coopera (Kevin Tighe). Cooper je u svoj \xc5\xbeivot veselo uveo Lockea i nakon nekoliko zajedni\xc4\x8dkih odlazaka u lov njih dvojica su se zbli\xc5\xbeila. Uskoro mu je Cooper otkrio da mu je potrebno presa\xc4\x91ivanje bubrega pa je Locke samostalno donirao svoj. Nakon operacije, Cooper je napustio Lockea i odbio se vi\xc4\x91ati s njim pa je Locke shvatio da ga je ovaj samo iskoristio kako bi se domogao bubrega i nastavio sa svojim \xc5\xbeivotom. Locke je postao vrlo depresivan i ta ga je depresija odvela do grupne terapije gdje je upoznao svoju budu\xc4\x87u djevojku Helen Norwood (Katey Sagal). Upravo mu je ona pomogla da pobijedi svoju opsesiju sa svojim ocem, ali nakon \xc5\xa1to se Cooper ponovno pojavio i zamolio Lockea za pomo\xc4\x87 i nakon \xc5\xa1to mu je ovaj pomogao, Helen ga je ostavila. _NEWLINE_U jednom trenutku svog \xc5\xbeivota nakon \xc5\xa1to je Helen oti\xc5\xa1la, Locke je zapo\xc4\x8deo \xc5\xbeivjeti i raditi u komuni koja je uzgajala marihuanu u Kaliforniji sve dok policija nije zapo\xc4\x8dela s istragom. Nakon toga napustio je komunu._NEWLINE_Locke se povukao u sama\xc4\x8dki \xc5\xbeivot sve dok ga jednog dana nije posjetio Peter Talbot tra\xc5\xbee\xc4\x87i informacije o "Adamu Sewardu" koji se namjeravao o\xc5\xbeeniti s bogatom Peterovom majkom. Locke uskoro shva\xc4\x87a da je Adam zapravo Cooper, susre\xc4\x87e se s njim i zapovijeda mu da se ne o\xc5\xbeeni bogata\xc5\xa1icom. Cooper ubija Petera, a nakon \xc5\xa1to se Locke do\xc4\x91e obra\xc4\x8dunati s njim u hotelsku sobu povodom ubojstva, Cooper ga baca kroz prozor sa osmog kata. Nekoliko trenutaka nakon stravi\xc4\x8dnog pada, dok se nalazio na zemlji, Lockea je dotaknuo misteriozni stanovnik s Otoka, Jacob (Mark Pellegrino). Unato\xc4\x8d tome \xc5\xa1to je pre\xc5\xbeivio pad, Lockeu su le\xc4\x91a bila slomljena, a te\xc5\xbeina ozljede smjestila ga je u invalidska kolica. _NEWLINE_Dok se oporavljao u bolnici, navodni bolni\xc4\x8dki pomo\xc4\x87nik Matthew Abaddon (Lance Reddick) posjetio je Lockea i rekao mu da mora krenuti u obilazak (walkabout) kako bi ponovno otkrio samog sebe. Nakon izlaska iz bolnice Locke je zapo\xc4\x8deo raditi u tvornici kutija gdje ga je konstantno vrije\xc4\x91ao njegov \xc5\xa1ef Randy (Billy Ray Gallion). Locke je odletio u Australiju gdje mu nije dopu\xc5\xa1ten odlazak s ostatkom grupe u divljinu zbog toga \xc5\xa1to se nalazi u invalidskim kolicima, pa je bio primoran ukrcati se na let Oceanic 815 radi povratka ku\xc4\x87i.\n_START_SECTION_\nNa Otoku\n_START_PARAGRAPH_\nOdmah nakon avionske nesre\xc4\x87e uslijed koje je zavr\xc5\xa1io na Otoku, Locke je prohodao i invalidska kolica mu vi\xc5\xa1e nisu bila potrebna. Upravo zbog toga postaje vrlo spiritualan prema Otoku i ne namjerava ga napustiti. Nedugo potom otkriva se da je Locke ekspert za lov i da odli\xc4\x8dno slijedi tragove. Tijekom jednog od lova nailazi na dimno \xc4\x8dudovi\xc5\xa1te, opisuju\xc4\x87i ga kao "prekrasno svjetlo". Nakon \xc5\xa1to Claire Littleton (Emilie de Ravin) bude oteta, Locke poma\xc5\xbee Jacku Shephardu (Matthew Fox), Kate Austen (Evangeline Lilly) i Booneu Carlyleu (Ian Somerhalder) u potrazi. Za vrijeme potrage, on i Boone otkriju okno koje dugo vremena neuspje\xc5\xa1no poku\xc5\xa1avaju otvoriti. Boone postaje Lockeov prote\xc5\xbee pa ga Locke poku\xc5\xa1ava nau\xc4\x8diti prirodi Otoka. Nakon \xc5\xa1to jedne no\xc4\x87i Locke ima viziju pada malog aviona, on i Boone ga otkrivaju sru\xc5\xa1enog na jednoj stijeni usred d\xc5\xbeungle. Boone se popne do aviona, ali avion padne u trenutku dok se Boone nalazi u njemu. Locke ga odnosi natrag do spilja u kojima boravi ostatak pre\xc5\xbeivjelih pa se vra\xc4\x87a do okna gdje u bijesu lupa po njegovim vratima, devastiran Booneovom smr\xc4\x87u. I ba\xc5\xa1 u trenutku kad izgubi svaku nadu, jako svjetlo dopre iz okna pa Locke to shvati kao znak. Vra\xc4\x87a se na pla\xc5\xbeu u trenutku Booneovog sprovoda i nevoljko drugima otkriva postojanje okna. Zbog Booneove smrti, Jack vi\xc5\xa1e ne vjeruje Lockeu i njegovim motivima. Kako bi otvorili okno, Danielle Rousseau (Mira Furlan) pomogne pre\xc5\xbeivjelima i odvodi ih do Crne Stijene gdje pronalaze dinamit. Locke upotrebljava dinamit kako bi dignuo u zrak vrata okna i napokon ga otvorio. _NEWLINE_Ulaskom u okno Locke otkriva Desmonda Humea (Henry Ian Cusick) koji njemu i Jacku pokazuje film orijentacije u kojem se obja\xc5\xa1njava da je okno nekad davno slu\xc5\xbeilo za prou\xc4\x8davanje elektromagnetizma, a tako\xc4\x91er im pokazuje i specifi\xc4\x8dan niz brojeva koje moraju ukucavati u kompjuter svakih 108 minuta kako bi sprije\xc4\x8dili neidentificiranu katastrofu. Vidjev\xc5\xa1i da je njegova zamjena stigla, Desmond odlazi. I dok je Jack uvjeren da ne trebaju unositi brojeve u kompjuter, Locke ga uvjeri u suprotno. Kada \xc4\x8dovjeka imena "Henry Gale" (Michael Emerson) prona\xc4\x91u u d\xc5\xbeungli, Locke ga dr\xc5\xbei zatvorenikom u praznoj oru\xc5\xbearnici. U jednom trenutku sva vrata u oknu automatski se zatvore i jedna od njih padnu na Lockeove noge pa on zamoli Henryja da ih otvori pomo\xc4\x87u kompjutera. Tom prilikom Locke ugleda \xc4\x8dudnovatu kartu nacrtanu na jednim vratima koju \xc4\x87e kasnije poku\xc5\xa1ati nacrtati po sje\xc4\x87anju. Locke i ostali ubrzo saznaju da je Henry lagao o svom identitetu i da je on zapravo \xc4\x8dlan Drugih, ali on odbija razgovarati s bilo kim osim s Lockeom. Poigrava se s njim govore\xc4\x87i mu da Drugi ismijavaju postojanje okna i da nikad nije unio brojeve koje je trebao u trenutku kad su sva vrata bila spu\xc5\xa1tena zbog \xc4\x8dega Locke prestane vjerovati u to da uno\xc5\xa1enje brojeva uzrokuje katastrofu. Nakon \xc5\xa1to "Henry" pobjegne, Locke i Mr. Eko (Adewale Akinnuoye-Agbaje) odlaze u d\xc5\xbeunglu kako bi ga prona\xc5\xa1li, ali umjesto njega pronalaze "?" (upitnik) nacrtan na Lockeovoj karti gdje otkrivaju stanicu Biser u kojoj pronalaze jo\xc5\xa1 jedan video film u kojem se navodi da je pritiskanje gumba samo psiholo\xc5\xa1ki eksperiment za sve one koji se nalaze u oknu. I dok Locke vjeruje da je pritiskanje gumba (uno\xc5\xa1enje brojeva) nepotrebno, Eko osje\xc4\x87a upravo suprotno. Locke odlu\xc4\x8di prestati pritiskati brojeve pa on i povratnik Desmond dolaze u okno gdje pu\xc5\xa1taju da kompjuter odradi svojih 108 minuta nakon \xc4\x8dega se osloba\xc4\x91a sna\xc5\xbena elektromagnetska sila pa Locke shva\xc4\x87a da je cijelo vrijeme bio u krivu. Desmond, kako bi sprije\xc4\x8dio daljnju katastrofu, okre\xc4\x87e sigurnosni klju\xc4\x8d koji uzrokuje implodiranje okna. _NEWLINE_Sljede\xc4\x87eg se dana Locke budi u d\xc5\xbeungli i podi\xc5\xbee mali \xc5\xa1ator\xc4\x8di\xc4\x87 kako bi inducirao halucinacije u kojima mu Boone ka\xc5\xbee da mora spasiti Ekoa. Kako bi stupio u komunikaciju s Drugima koji u zarobljeni\xc5\xa1tvu dr\xc5\xbee Jacka, Kate i Sawyera (Josh Holloway), on i nekoliko drugih pre\xc5\xbeivjelih odlaze do stanice Pearl gdje spajaju ure\xc4\x91aje kako bi pokrenuli monitore za nadzor drugog okna. Napu\xc5\xa1taju stanicu i pronalaze Ekoa mrtvog u d\xc5\xbeungli. Nakon \xc5\xa1to ga pokopaju, Locke primijeti napise na Ekovom \xc5\xa1tapu koji ga usmjeravaju na sjever. Kada se Kate vrati, ona, Locke, Sayid (Naveen Andrews) i Danielle Rousseau (Mira Furlan) zajedno odlaze na misiju spa\xc5\xa1avanja Jacka od Drugih. U kampu Locke uzima za taoca Bena Linusa, vo\xc4\x91u Drugih i prisiljava ga da mu ka\xc5\xbee gdje je lokacija njihove podmornice. Nakon toga Locke uz pomo\xc4\x87 eksploziva C-4 podmornicu s kojom je Jack trebao oti\xc4\x87i s otoka di\xc5\xbee u zrak. Ben potom pokazuje Lockeu njegovog oca, Anthonyja Coopera, kojeg Drugi dr\xc5\xbee u zarobljeni\xc5\xa1tvu i govori mu da im se mo\xc5\xbee pridru\xc5\xbeiti ako ga ubije. Locke izmanipulira Sawyera da ubije Coopera umjesto njega te odnese le\xc5\xa1 do kampa Drugih. Nakon toga Ben ga vodi da upozna Jacoba, ali umjesto toga u Jacobovoj kolibi mu pokazuje samo prazan stolac. Kasnije njih dvojica dolaze do zajedni\xc4\x8dkog groba davno umrlih pripadnika Dharma inicijative gdje Ben upuca Lockea zbog toga \xc5\xa1to mu je ovaj zaprijetio da \xc4\x87e mu preuzeti vodstvo nad Drugima. Ostavljen u velikom grobu da umre, Locke razmi\xc5\xa1lja o samoubojstvu, ali vjera mu se vrati nakon \xc5\xa1to vidi ukazanje Walta koji mu ka\xc5\xbee da "jo\xc5\xa1 ima posla kojeg mora obaviti". Vra\xc4\x87a se do radio tornja gdje Jack odvodi pre\xc5\xbeivjele te ubija Naomi, \xc5\xbeenu s broda koji se nalazi u blizini otoka, a za koju vjeruje da sa sobom donosi veliku opasnost. Zamoli Jacka da vi\xc5\xa1e ne komunicira s obli\xc5\xbenjim brodom, ali Jack ga ignorira. Locke se vra\xc4\x87a u kamp na pla\xc5\xbei, nadaju\xc4\x87i se da \xc4\x87e na\xc4\x87i potporu ostalih pre\xc5\xbeivjelih.'